b'\n_START_ARTICLE_\nKanindeju departamentas\n_START_SECTION_\nGeografija\n_START_PARAGRAPH_\nKaaguasu departamentas yra i\xc5\xa1sid\xc4\x97st\xc4\x99s Paranenijos gamtinio regiono rytin\xc4\x97je dalyje. Pietuose ribojasi su Kaaguasu ir Auk\xc5\xa1tutin\xc4\x97s Paranos departamentais, vakaruose\xc2\xa0\xe2\x80\x93 su San Pedro departamentu, \xc5\xa1iaur\xc4\x97s vakaruose\xc2\xa0\xe2\x80\x93 su Amambajaus departamentu, \xc5\xa1iaur\xc4\x97je ir rytuose\xc2\xa0\xe2\x80\x93 su Brazilija._NEWLINE_Departamento teritorija driekiasi Amambajaus ir Mbarakaju Kordiljeros, pietiniu pakra\xc5\xa1\xc4\x8diu\xc2\xa0\xe2\x80\x93 San Choakino Kordiljera. B\xc5\xabdingi \xc5\xbeemi kalnai, i\xc5\xa1rai\xc5\xbeyti pla\xc4\x8di\xc5\xb3, derling\xc5\xb3 sl\xc4\x97ni\xc5\xb3. Likusi dalis kalvota. Pavir\xc5\xa1ius, ypa\xc4\x8d \xc5\xa1iaurin\xc4\x97s dalies, mi\xc5\xa1kingas._NEWLINE_Kanindeju departamentu driekiasi Paragvajaus ir Paranos upi\xc5\xb3 vandenskyra. Rytiniu teritorijos pakra\xc5\xa1\xc4\x8diu teka pati Parana (patvenkta d\xc4\x97l Itaipu u\xc5\xbetvankos), o link jos teka intakai (Piratiji, Karapa, Posuelas, Itamb\xc4\x97jus). \xc4\xae vakarus teka Paragvajaus baseino up\xc4\x97s\xc2\xa0\xe2\x80\x93 Chechui Guasu, Puendi, Chechui Mi, Kuruguati. Vidutin\xc4\x97 metin\xc4\x97 oro temperat\xc5\xabra yra 23\xc2\xa0\xc2\xb0C ta\xc4\x8diau met\xc5\xb3 b\xc4\x97gyje svyruoja vidutini\xc5\xa1kai tarp 18 ir 29\xc2\xa0\xc2\xb0C. Per metus i\xc5\xa1krenta apie 1300\xc2\xa0mm krituli\xc5\xb3; dr\xc4\x97gniausias m\xc4\x97nuo\xc2\xa0\xe2\x80\x93 gegu\xc5\xbe\xc4\x97._NEWLINE__NEWLINE_Yra Mbarakaju mi\xc5\xa1ko gamtos rezervatas, Ipehu regykla, keletas poilsiavie\xc4\x8di\xc5\xb3 prie Karapos, Chechui Guasu upi\xc5\xb3.\n_START_SECTION_\nGyventojai\n_START_PARAGRAPH_\nKanindeju departamente 2002\xc2\xa0m. gyveno 140 t\xc5\xabkst. gyventoj\xc5\xb3, tai sudaro 2,1\xc2\xa0% \xc5\xa1alies gyventoj\xc5\xb3. Vidutinis gyventoj\xc5\xb3 tankumas 10 \xc5\xbem./km\xc2\xb2. Tankiau gyvenama centrin\xc4\x97 ir vakarin\xc4\x97 teritorijos dalis, re\xc4\x8diau vakarai. Apie ketvirtadalis gyventoj\xc5\xb3 gyvena miestuose. Vyr\xc5\xb3 yra daugiau nei moter\xc5\xb3. Ind\xc4\x97n\xc5\xb3 Kanindeju yra u\xc5\xberegistruota beveik 10 t\xc5\xabkstan\xc4\x8di\xc5\xb3 (9819; 2002\xc2\xa0m.), tai ava gvaraniai, a\xc4\x8dai, mbijai, pai tavyterai, i\xc5\xa1irai. Didesn\xc4\x97 dalis (67,4\xc2\xa0%) \xc5\xabki\xc5\xb3 turi elektr\xc4\x85, ta\xc4\x8diau vandentiek\xc4\xaf turi vos 24\xc2\xa0%.\n_START_SECTION_\nEkonomika\n_START_PARAGRAPH_\nVer\xc4\x8diamasi daugiausia \xc5\xbeem\xc4\x97s \xc5\xabkiu, gyvulininkyste, paslaugomis. Svarbiausios auginamos kult\xc5\xabros: sojos (594 t\xc5\xabkst. t, 2002\xc2\xa0m.), kvie\xc4\x8di\xc5\xb3 (27,2 t\xc5\xabkst.), kukur\xc5\xabzai (149 t\xc5\xabkst.), tabakas (2 t\xc5\xabkst.), cukranendr\xc4\x97s (119,5 t\xc5\xabkst.). Auginamos kiaul\xc4\x97s (72 t\xc5\xabkst. vnt.), galvijai (571 t\xc5\xabkst.). Vykdoma cukraus pramon\xc4\x97, kavos, ry\xc5\xbei\xc5\xb3 valymas ir kitoks \xc5\xbealiav\xc5\xb3 apdirbimas.'